Dovršeno preuzimanje poznate tvrtke: mirovinci postali većinski vlasnici

Dovršen je postupak preuzimanja Čakovečkih mlinova koje su obavili sisačka tvrtka Mlin i pekare, tvrtka Plodinec te mirovinski fondovi AZ i PBZ-CO.

Oni su zajedno u čakovečkoj tvrtki držali blizu 65 posto vlasničkog udjela, a danas, nakon preuzimanja dodatnih dionica, imaju oko 90 posto dionica. Mirovinski fondovi drže oko 58 posto, a Mlin i pekare nešto više od 31 posto.

Tvrtka Mlin i pekare postala je lani najveći dioničar preuzimanjem 24,78 posto dionica od bračnog para Varga. Dionice su u javnoj ponudi, među ostalim, prodali Branko Grašić koji je imao 2,43 posto, Interkapital (1,81), Stjepan Varga (1,75), Marija Drvoderić (0,87) i Branka Blažeka (0,87 posto dionica).

Vlasnici Klare

Tvrtka Mlin i pekare najveći je vlasnik i zagrebačke Klare s 41,3 posto dionica, a slijede Dragica Plodinec s 24,5 posto i obiteljska tvrtka Plodinec koja posjeduje 20,3 posto dionica. Plodinci su istodobno vlasnici tvrtke Mlin i pekare.

Lani je potpisan sporazum o zajedničkom djelovanju između Mlina i pekare, tvrtke Plodinec te mirovinskih fondova AZ i PBZ-CO, nakon čega su objavili javnu ponudu za preuzimanje svih dionica.

Grupa Čakovečki mlinovi ima prehrambeni i maloprodajni dio, odnosno trgovačke lance Trgovina Krk, Trgocentar Virovitica i Radnik Opatija. Trgostil je pak pripojen Trgovini Krk. Mlin i pekare posjeduju više od 250 prodavaonica u središnjoj i sjeverozapadnoj Hrvatskoj.

Nakon preuzimanja Trgovina Krk, sisačka tvrtka Mlin i pekare provedbom te koncentracije “skače na sedmo mjesto u poretku tržišnih takmaca te će ostvarivati post-koncentracijski tžišni udjel u visini do pet posto”.

Danas su od sedmog do desetog mjesta prema tržišnom udjelu prošle godine poredani splitski Tommy, križevački KTC, Narodni trgovački lanac i Trgovina Krk.

Mlinar vodeći

Kad je riječ o proizvodnji brašna, prvi na tržištu je Granolio s udjelom od 20 do 30 posto, a drugi Čakovečki mlinovi čiji se udjel kreće između 10 i 20 posto. Treće je osječko Žito, a četvrta Plodinec grupa.

Provedbom koncentracije Plodinec grupa će preuzimanjem pozicije Čakovečkih mlinova ostvarivati tržišni udjel u brašnu od 20 do 30 posto te će biti druga iza vodećeg Granolija.

Kad je riječ o proizvodnji kruha, peciva i drugih pekarskih proizvoda, novi tržišni udjel Plodinec grupe iznosit će između 5 i 10 posto. Na tržištu Hrvatske godišnje se proizvede blizu 240.000 tona tona pekarskih proizvoda, a uvozi se oko 94.000 tona.

Od prodaje pekarskih proizvoda ostvareno je ukupno 790 milijuna eura prometa. Vodeći je Mlinar s tržišnim udjelom od 10 do 20 posto, a drugi je Pan-Pek s udjelom oko pet do deset posto. Sada će treća biti Plodinec grupa s udjelom od pet do deset posto.

Novi i stari vlasnički udjeli (%)

MLIN I PEKARE D.O.O. 31,18 / 24,78

AZ OMF KATEGORIJA B 27,73 / 18,17

PBZ-CO OMF KATEGORIJA B 23,24 / 16,01

AZ PROFIT DOBROVOLJNI MF 2,94

AZ OMF KATEGORIJA A 1,90

PBZ-CO OMF KATEGORIJA A 1,56

BELŠE ŽELJKO 0,71

AZ BENEFIT DOBROVOLJNI MF 0,59

OTP INDEKSNI FOND 0,55

NEKIĆ DANKA 0,45

Izvor: Središnje klirinško depozitarno društvo

Objava Dovršeno preuzimanje poznate tvrtke: mirovinci postali većinski vlasnici pojavila se prvi puta na Danica.hr.